РЕГЛАМЕНТ ЗА ИЗПЪЛНЕНИЕ (ЕС) № 1117/2014 НА КОМИСИЯТА
от 22 октомври 2014 година
относно авансовите директни плащания, които да бъдат изплатени от 16 октомври 2014 г. в Латвия и Литва
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 73/2009 на Съвета от 19 януари 2009 г. за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски стопани, за изменение на регламенти (ЕО) № 1290/2005, (ЕО) № 247/2006, (ЕО) № 378/2007 и за отмяна на Регламент (ЕО) № 1782/2003 (1), и по-специално член 29, параграф 4, буква а) от него,
като има предвид, че:
(1)
В член 29, параграф 2 от Регламент (ЕО) № 73/2009 се предвижда плащанията по схемите за подпомагане, изброени в приложение I към същия регламент, да се извършват в периода от 1 декември до 30 юни на следващата календарна година. В същото време обаче член 29, параграф 4, буква а) от същия регламент позволява на Комисията да осигури авансови плащания.
(2)
Съгласно член 29, параграф 5 от Регламент (ЕО) № 73/2009, считано от 16 октомври 2014 г. държавите членки могат да изплащат авансово на земеделските стопани до 50 % от директните плащания по схемите за подпомагане, изброени в приложение I към същия регламент, по заявленията, направени през 2014 г.
(3)
Решението на Русия да наложи забрана върху вноса на селскостопански продукти от Съюза доведе до сериозни финансови проблеми в селскостопанския сектор на няколко държави членки, сред тях Латвия и Литва, които поискаха да им бъде разрешено да предоставят авансови суми, надхвърлящи посочения в член 29, параграф 5 от Регламент (ЕО) № 73/2009 размер от 50 %.
(4)
За да бъде оказана помощ на земеделските производители, като им се даде възможност да покрият загубите вследствие на ембаргото, докато пазарите се стабилизират, е уместно да се предвиди възможност земеделските стопани в Латвия и Литва да получават авансови плащания в размер до 70 % от схемите за подпомагане, изброени в приложение I към Регламент (ЕО) № 73/2009.
(5)
Съгласно член 26, параграф 4 от Регламент (ЕС) № 1306/2013 на Европейския парламент и на Съвета (2) Комисията може да промени ставката на корекция на директните плащания до 1 декември въз основа на новата информация, с която разполага. Вследствие на това е възможно преди 16 октомври 2014 г. да не бъде известна ставката на корекция във връзка с финансовата дисциплина, посочена в член 26 от Регламент (ЕС) № 1306/2013 и член 8 от Регламент (ЕС) № 1307/2013 на Европейския парламент и на Съвета (3). Поради това максималните авансови плащания, които могат да бъдат извършени, следва да се определят като процент от директните плащания преди корекцията, посочена в член 26 от Регламент (ЕС) № 1306/2013. Считано от 1 декември 2014 г. при окончателното плащане следва да се отчете приложимата към съответния момент ставка на корекцията във връзка с финансовата дисциплина.
(6)
За да бъде възможно изплащането на авансови плащания от 16 октомври 2014 г., настоящият регламент следва да влезе в сила в деня на публикуването му.
(7)
Мерките, предвидени в настоящия регламент, са в съответствие със становището на Управителния комитет за директните плащания,
ПРИЕ НАСТОЯЩИЯ РЕГЛАМЕНТ:
Член 1
Считано от 16 октомври 2014 г. Латвия и Литва могат да изплащат авансово на земеделските стопани до 70 % от директните плащания, изброени в приложение I към Регламент (ЕО) № 73/2009, по заявленията, подадени през 2014 г., без да се вземат предвид намаленията във връзка с финансовата дисциплина, предвидена в член 26 от Регламент (ЕС) № 1306/2013 и член 8 от Регламент (ЕС) № 1307/2013, при условие че е приключила проверката на условията за допустимост съгласно член 20 от Регламент (ЕО) № 73/2009. При извършването на окончателното плащане, дължимо на бенефициерите считано от 1 декември 2014 г., се взема предвид ставката на корекцията във връзка с финансовата дисциплина, приложима към съответния момент по отношение на общата сума на директните плащания за календарната 2014 г.
Член 2
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 22 октомври 2014 година.